P. Muránsky,  poslanec: (2001-10-18):
Chcem taktiež podotknúť, že tento zákon vošiel v platnosť alebo do platnosti len 1. 7. tohto roku a otázky, ktoré sú tu predložené pani poslankyňou Angelovičovou, z veľkej miery sa dotýkajú novelizácie Recyklačného fondu, o ktorom ešte nevošli do platnosti ustanovenia, ale vojdú do platnosti 1. 1. 2002, keď majú len začať plynúť poplatky za jednotlivé schválené komodity jednotlivých sektorov Recyklačného fondu. Chcem povedať, že táto poslanecká novela je skutočne nedosta-točnou znalosťou zákona najmä v mnohých oblastiach aj spracovania starých vozidiel, ale hlavne otázka nesystémových zmien v prospech jednotlivých spracovateľov a v tomto prípade spracovateľov starých batérií, akumulátorov. Návrh obsahuje niekoľko bodov, ktoré sa upresňujú v niektorých iných ustanoveniach zákona a ktoré sa aj upravujú hlavne v oblasti automobilov alebo zmien, ktoré sa navrhujú v oblasti automobilov, autovrakov vo vyhláškach tohto zákona, ktoré nadväzujú na tento zákon. Chcem povedať, že niektoré body, ktoré sa dotýkajú predovšetkým zmien v oblasti batérií, akumulátorov sú narušením prakticky základného princípu fungovania Recyklačného fondu, sú narušením tých zmien, ktoré takou väčšinou a zhodou prijala Národná rada v lete, teda v júni tohto roku. A síce ten princíp je, že za jednotlivé komodity v Správnej rade fondu rozhodujú a sedia tí, ktorí do tohto fondu platia, t. j. výrobcovia a dovozcovia a že tam nesedia tí, ktorí čerpajú tieto prostriedky, teda spracovatelia. Táto novela zákona je veľmi rýchla, účelová a prakticky celý tento princíp fungovania Recyklačného fondu mení v prospech jednotlivých spracovateľov. Ba dokonca ani v tomto nie je dôsledná a robí to tak, že pre spracovateľov nebezpečných odpadov by Recyklačný fond alebo zákon o odpadoch v časti Recyklačného fondu platil inak a pre iných zase inak. To znamená, že v prípade jedných by tam sedeli naďalej výrobcovia, dovozcovia, tak ako sa patrí, ako to má byť, pretože oni prispievajú do fondu a sú zodpovední za to, aby sa znižovali odpady a majú aj o to záujem a v oblasti nebezpečných odpadov by sedeli tí, ktorí naopak, potrebujú čerpať prostriedky z tohto fondu a sami sebe ich rozdeľovať. S takouto filozofiou zo zásady nemožno súhlasiť. Chcem povedať, že je až nedôstojné Národnej rady Slovenskej republiky, aby sústavne každý deň takmer od rána do večera pred dverami vchodu do rokovacej siene stáli tí istí zástupcovia spracovateľov akumulátorov a bateriek, ako to bolo pri prijímaní vládneho návrhu zákona v júni tohto roku. Chcem sa dotknúť aj otázky citácií z Bazilejského dohovoru, v ktorom sa tvrdí, že nemožno vyvážať niektoré nebezpečné odpady. Tu je odpoveď priamo z Bazilejského protokolu, kde sa jasne píše, že tieto články, ktoré sa uvádzajú, nie sú postačujúcim dôvodom zákazu vývozu nebezpečných odpadov. Je to presne z United Nation and Wayen and Program, takže to nie je pravda, čo sa tu píše. Ďalej chcem podotknúť, že ďalšou otázkou zmien, ktoré predložila pani poslankyňa Angelovičová, je otázka nárokovateľnosti. A zmena nárokovateľnosti je znova v rozpore so základným princípom Recyklač-ného fondu, pretože nárokovateľnosť prostriedkov z fondu pre výrobcov a dovozcov, teda tých, ktorí do fondu platia, je ustanovená v § 56 ods. 3 a najmä 4. A nárokovateľnosť obcí ako niekoho, kto do Recyklačného fondu neprispieva, je osobitným ustanovením vo väzbe na všeobecný sektor a jeho použite v § 63 ods. 3, keďže separovaný zber odpadov je ťažko mysliteľný bez obcí. Ak by sme zrušili nárokovateľnosť obcí, zrušíme základnú motiváciu separovania zberu týmito obcami. Práve tieto ustanovenia, ktoré boli prijaté v júni tohto roku vo vládnom návrhu zákona, boli tak dobre prijímané práve Združením miest a obcí, ktoré v poslednom období k tomu dokonca robili niekoľko spoločných seminárov a konferencií v jednotlivých krajských mestách. Aj z tohto dôvodu ako spravodajca neodporúčam, aby vôbec tento zákon prešiel do druhého čítania, osobne odporúčam, nie ako spravo-dajca chcem povedať, že s týmto návrhom novely zákona jednoznačne nesúhlasí Ministerstvo životného prostredia Slovenskej republiky, nesúhlasí Združenie miest a obcí Slovenska, ktoré svojím listom sa obrátilo k pripomienkám, sú tu pripomienky ZMOS-u k návrhu poslankyne Národnej rady Slovenskej republiky Márie Angelovičovej na vydanie tohto zákona. ZMOS je proti prijatiu predloženého návrhu a taktiež negatívne sa k tomu vyjadrovali a vyjadrujú aj členovia Výboru Národnej rady Slovenskej republiky pre životné prostredie a ochranu prírody a návrh novely tohto zákona odmietla Správna rada Recyklač-ného fondu, ktorý spolu s ministerstvom životného prostredia a výborom pre životné prostredie sú koordinátormi projektu na spracúvanie týchto jednotlivých komodít, ktoré boli dané do zákona o odpadoch. Chcem sa ešte raz obrátiť na Národnú radu, aby sa jednoducho neunáhlila v posúvaní tohto zákona do druhého čítania, pretože, opakujem, Recyklačný fond alebo ustanovenia zákona o odpadoch v siedmej časti, ktorá sa týka Recyklačného fondu, ešte ani nevošli do platnosti, ale do platnosti vojdú až 1. 1. 2002 a v januári sa pripravuje podanie zákona do Národnej rady zákona o odpadoch z obalov a, samozrejme, paralelne s týmto aj novela zákona o odpadoch, ktorá sa bude týkať vyčlenenia niektorých komodít z Recyklačného fondu a presunutia do zákona o odpadoch z obalov. Ďakujem pekne, pán predsedajúci. Skončil som.